“Sport turi bo‘yicha sportchi, trener va hakam kasblariga qo‘yiladigan malaka talablarini tasdiqlash to‘g‘risida”gi buyruqqa o‘zgartirishlar kiritish to‘g‘risida

O‘zbekiston Respublikasining “Jismoniy tarbiya va sport to‘g‘risida”gi Qonuniga asosan buyuraman: 
 1. O‘zbekiston Respublikasi madaniyat va sport ishlari vazirining 2014-yil 26-maydagi 1-sonli “Sport turi bo‘yicha sportchi, trener va hakam kasblariga qo‘yiladigan malaka talablarini tasdiqlash to‘g‘risida”gi buyrug‘iga (ro‘yxat raqami 2592, 2014-yil 3-iyun) (O‘zbekiston Respublikasi qonun hujjatlari to‘plami, 2014-y., 23-son, 280-modda) ilovaga muvofiq o‘zgartirishlar kiritilsin.
 2. Mazkur buyruq rasmiy e’lon qilingan kundan e’tiboran kuchga kiradi.
 1. Buyruqning nomi va 1-bandidagi “hakam” degan so‘z “sport hakami” degan so‘zlar bilan almashtirilsin.
 2. Ilovada:
 a) nomi, muqaddima va 2-banddagi “hakam” degan so‘z “sport hakami” degan so‘zlar bilan almashtirilsin;
 b) 1-band quyidagi tahrirda bayon etilsin:
 “1. Mazkur malaka talablarida quyidagi asosiy tushunchalar qo‘llaniladi:
 sportchi — tanlagan sport turi yoki sport turlari bilan muntazam shug‘ullanadigan, doimo o‘zining sport mahoratini oshirib boradigan va sport tadbirlarida qatnashadigan jismoniy shaxs;
 trener — trenerlik faoliyati bilan shug‘ullanish uchun ruxsatnomaga ega bo‘lgan hamda o‘quv-mashq, ommaviy jismoniy tarbiya tadbirlarini o‘tkazishni, shuningdek sport natijalariga erishish uchun bellashuv faoliyatiga rahbarlikni amalga oshiruvchi jismoniy shaxs;
 sport hakami — sport turi qoidalariga hamda sport musobaqasi to‘g‘risidagi nizomga (reglamentga) rioya etilishini ta’minlash uchun jismoniy tarbiya yoki sport tadbiri tashkilotchisi tomonidan vakolat berilgan, maxsus tayyorgarlikdan o‘tgan va tegishli malaka toifasini olgan jismoniy shaxs.”;
 v) 3 — 5-bandlar quyidagi tahrirda bayon etilsin:
 “3. Sport turi bo‘yicha sportchi (terma jamoa a’zosi bo‘lgan sportchi va sportchi-instruktor), trener (trener-o‘qituvchi, trener-instruktor, terma jamoa treneri, terma jamoa katta treneri, terma jamoa bosh treneri) va sport hakami (musobaqa bosh kotibi va uning o‘rinbosari, musobaqa bosh sport hakami va uning o‘rinbosari) hamda ushbu lavozimlarga tavsiya etilayotgan nomzodlar quyidagilarni bilishi kerak:
 O‘zbekiston Respublikasining Konstitutsiyasini;
 jismoniy tarbiya va sport sohasidagi xalqaro hujjatlarni;
 jismoniy tarbiya va sport to‘g‘risidagi qonun hujjatlarini;
 sport mashg‘uloti va faoliyati uslubiyotini; 
 pedagogika, psixologiya, sport tibbiyoti, mehnatni muhofaza qilish, tegishli sanitariya normalari, qoidalari va gigiyena normativlari, texnika va yong‘in xavfsizligi qoidalarini.
 4. Sport turi bo‘yicha O‘zbekiston Respublikasining sport terma jamoasi a’zosi bo‘ladigan sportchi va sportchi-instruktor:
 kattalar — “Sport ustaligiga nomzod” toifasi yoki “Xalqaro toifadagi O‘zbekiston sport ustasi” yoxud “O‘zbekiston sport ustasi” sport unvoniga;
 yoshlar — kamida birinchi sport razryadiga;
 o‘smirlar (Qoraqalpog‘iston Respublikasi, viloyatlar va Toshkent shahri terma jamoalari o‘smirlari ham) — kamida o‘smirlar uchun birinchi sport razryadiga ega bo‘lishi lozim.
 5. Sport turi bo‘yicha sportchiga, paralimpiya hamda surdlimpiya sport turlari bo‘yicha terma jamoalar sportchilariga malaka talablari qo‘yilmaydi.”;
 g) 6 va 7-bandlardagi “Oliy toifali trener-o‘qituvchi” degan so‘zlar “Oliy toifali trener” degan so‘zlar bilan almashtirilsin;
 d) 8-banddagi “Birinchi toifali trener-o‘qituvchi” degan so‘zlar “Birinchi toifali trener” degan so‘zlar bilan almashtirilsin;
 e) 4-bob quyidagi tahrirda bayon etilsin:
 4-bob. Sport turi bo‘yicha sport hakami kasbiga qo‘yiladigan malaka talablari
 11. Quyidagilar sport turi bo‘yicha musobaqa bosh sport hakamiga qo‘yiladigan malaka talablari hisoblanadi:
 sport turi bo‘yicha professional mahoratga ega bo‘lishi;
 “Xalqaro toifali sport hakami” yoki “Milliy toifali sport hakami” yoxud “Birinchi toifali sport hakami” malaka toifasiga ega bo‘lishi;
 kamida 5 ta musobaqada sport hakami sifatida ishtirok etgan bo‘lishi.
 12. Quyidagilar sport turi bo‘yicha musobaqa bosh sport hakami o‘rinbosariga qo‘yiladigan malaka talablari hisoblanadi:
 sport turi bo‘yicha professional mahoratga ega bo‘lishi;
 “Xalqaro toifali sport hakami” yoki “Milliy toifali sport hakami” yoxud “Birinchi toifali sport hakami” malaka toifasiga ega bo‘lishi;
 kamida 5 ta musobaqada hakam sifatida ishtirok etgan bo‘lishi.
 13. Quyidagilar sport turi bo‘yicha musobaqa bosh kotibiga qo‘yiladigan malaka talablari hisoblanadi:
 sport turi bo‘yicha professional mahoratga ega bo‘lishi;
 “Xalqaro toifali sport hakami” yoki “Milliy toifali sport hakami” yoxud “Birinchi toifali sport hakami” malaka toifasiga ega bo‘lishi;
 kamida 3 ta musobaqada hakam sifatida ishtirok etgan bo‘lishi.
 14. Quyidagilar sport turi bo‘yicha musobaqa bosh kotibi o‘rinbosariga qo‘yiladigan malaka talablari hisoblanadi:
 sport turi bo‘yicha professional mahoratga ega bo‘lishi;
 “Xalqaro toifali sport hakami” yoki “Milliy toifali sport hakami” yoxud “Birinchi toifali sport hakami” malaka toifasiga ega bo‘lishi;
 kamida 2 ta musobaqada hakam sifatida ishtirok etgan bo‘lishi.
 15. Quyidagilar sport turi bo‘yicha sport hakamiga qo‘yiladigan malaka talablari hisoblanadi:
 sport turi bo‘yicha professional mahoratga ega bo‘lishi;
 Sport hakamlari va sport hakami toifalari to‘g‘risidagi nizomga (ro‘yxat raqami 2324, 2012-yil 6-fevral) muvofiq sport turlari bo‘yicha sport hakamlariga beriladigan malaka toifalaridan biriga ega bo‘lishi lozim.
 16. Sport turi bo‘yicha sport hakami lavozimiga tavsiya etilayotgan nomzodlarga ish stajiga ega bo‘lish talab etilmaydi.
 3. Mazkur o‘zgartirishlar O‘zbekiston Respublikasi Xalq ta’limi vazirligi, O‘zbekiston Kasaba uyushmalari Federatsiyasi Kengashi va O‘zbekiston Mudofaasiga ko‘maklashuvchi “Vatanparvar” tashkiloti Markaziy Kengashi bilan kelishilgan.